10-jarige verloor 22 kg ná maande in hospitaal | Maroela Media
Die 10-jarige Divenette Streicher van Pretoria wat al vier maande lank om haar lewe in 'n hospitaal veg, volg nou 'n spesiale dieet nadat sy 22 kg verloor het weens haar toestand.
Die dokters hoop dat haar nuwe dieet sal help met haar herstel. Minette Streicher, Divenette se ma, het gesê dit gaan in die omstandighede goed met haar dogter, maar 'n tyd om huis toe te gaan is steeds nie in sig nie.
"Haar gemoedstoestand is goed, sy stap al sterker en haar asemhaling is beter, haar ingewande is nog steeds gevries en haar derm lek ook nog. Sy kan nog nie by trappe opstap nie; sy is nog swak, maar raak elke dag 'n bietjie sterker," het Streicher gesê.
Maroela Media het vroeër berig dat daar gal is wat deur Divenette se derm in die wond lek, wat 'n risiko vir infeksie is. Haar buik is ook gevries, dus kan dokters glad nie aan haar derms werk nie. Die gesin wag al maande vir haar buik om as't ware te ontvries sodat dokters kan opereer.
Divenette is al vir 4 maande in die hospitaal (Foto: Verskaf)
"Die dokters was eintlik verras oor hoeveel kleiner haar wond geraak het in 'n kort tydjie. Hulle wil dit nou begin toemaak. Haar buik wat gevries is en haar derms wat lek, maak net die situasie 'n bietjie moeiliker. Haar derms lek sowat vier liter vloeistof elke dag," het Streicher gesê.
Minette het gesê Divenette volg nou 'n streng dieet. Sy mag net sekere goed eet en drink en alles moet sag en fyn wees.
"Dit is nou presies vier maande dat Divenette in die hospitaal is, en sy het 22 kg verloor. As dit nie vir haar lengte was nie, was dié gewig te veel vir haar om te verloor. Die dokters wil hê sy moet bietjie gewig begin aansit, so hopelik sal haar liggaam die voeding opneem wat sy nou inneem. As dit suksesvol is, kan sy dalk verder by die huis gaan aansterk, dan hoef sy nie meer in die hospitaal te wees nie," het Streicher gesê.
Daar is nog baie mediese koste om te dek, al sal Divenette moontlik by die huis kan aansterk. Streicher het 'n konsert met Jo Black gereël ten bate van Divenette se mediese koste.
"Jo doen dit vir ons verniet, al die geld gaan net so vir Divenette se mediese uitgawes. Daar is soveel skanderings, hospitaalgeld en operasies waarvoor ons nog moet betaal," het sy gesê.
"Ons het regtig die geld nodig om aan te hou met Divenette se noodsaaklike behandeling. As ons dit nie het nie, is daar nie meer hoop vir ons kind nie."
Vir meer inligting oor die konsert of vir skenkings, besoek die Facebook-blad hier.
Sterk wees pragtige kind…ons gebede is saam julle! Awesome Jo, hoop daar kom baie ondersteuning.
Moet jy die kru woord "derms" gebruik? Sekerlik is "ingewande" 'n beter keuse?
Traumatiese ervaring vir so 'n jong kind. Wens haar spoedige herstel toe
Ek sidder om te dink wat van hierdie arme kind in daai staatshospitaal sou word… Sterkte, Meisiekind! Jy het reeds so baie deurgemaak.